Սակայն Բանու մորաքույրը պատասխանելու փոխարեն փակվեց խոհանոցում: Երկու ժամ շարունակ խոհանոցի հացահատիկների տարաներն ուղղեց, սրբեց, չամիչով և ընկույզով կարկանդակ պատրաստեց, դարակի պլաստմասե մրգերը լվաց և մեծ ջանքեր թափեց գազօջախի անկյունում մանանեխի քարացած հետքը մաքրելու համար: Վերջապես սենյակ վերադառնալով' տեսավ, որ աղջիկները դեռ նախաճաշում ու հետն էլ ծաղրում են թուրքական հեռուստատեսության պատմության մեջ ամենաերկար սերիալներից' «Դժբախտ բաղեղի անեծք»-ի ամեն մի տեսարանը: Սակայն Բանու մորաքույրը նրանց ծիծաղից վիրավորվելու փոխարեն շատ զարմացավ ինքն իր վրա. տարիներ շարունակ հետևում էր իր ամենասիրելի սերիալին և առաջին անգամ էր այն բաց թողնում: Չէր էլ նկատել: Միայն մեծ պասի ժամանակ է բաց թողել սերիալը: Անգամ այդ ժամանակ, Աստված ների, ապաշխարանքի ժամանակ մտածում էր, թե «Դժբախտ բաղեղի անեծքը» սերիայում ինչ է կատարվում: